Павлодар облысының білім беру басқармасы, Павлодар қаласы білім беру бөлімінің, «Жігер» балалар-жасөспірімдер клубы» коммуналдық мемлекеттік қазыналық кәсіпорны

Қолөнер бұйымдарын жасап үйретуде оқушылардың шеберлігін дамыту

Қосымша білім беру педагогі: Акимбаева Асем Аркарбековна

Павлодар қ., 2022 жыл

**Жоспар**

І. Кіріспе

ІІ. Негізгі бөлім

 а) Қолөнер бұйымдарын жасап үйретуде оқушылардың шеберлігін дамыту

ә) Қолөнер арқылы технология сабағында оқушылардың ікерлігін қалыптастыру

б) Қолөнер бұйымдарын жасауда ағаш өңдеу технологиясын дамыту

ІІІ. Қорытынды

**Кіріспе**

“Өнер таусылмас азық, жұтамас байлық” – дейді халық даналығы. Қазақтың қолөнері де сарқылмас бұлағы. Қолөнер көркемдік мән – мағынасымен халқымыздың ғасырлар талғамынан өткен асыл қазынасы. Халық өнері – халық даналығының жемісі. Әрбір адам өз бойына даналықты халықтан, ақиқатты табиғаттан, шеберлікті еңбеккерліктен сіңіреді. Халық өнерінің туындыларын кеңінен пайдалану, оларды дамытып, шығармашылықпен еңбектену қажеттігін өмір талап етуде. Біз көркемдік пен эстетикалық тәрбиені халық өнерінен үйренеміз, сол арқылы жаманды жақсыдан ажырата аламыз. Асыл қазына болып саналатын көне мұраларымыздың бірі – ұлты-мыздың дәстүрлі қолөнер мәдениеті. Қазақ халқының тұрмысында қолөнер ерекше орын алған. Қазақ қолөнері көне тарихымызбен бірге қайнасып келе жатқан бай қазына. Ата – баба өнерлерінің қай түрі болсын қасиеттеп, қадірлей, пір тұтып, көздің қаршығындай аялап сақтай білген халық. Қазақ халқының қолөнері деп халық тұмысында жиі қолданылып, әр түрлі материалдарды пайдаланып, олардан тоқу, өру, кестелеу, тігу, құрастыру, мүсіндеу, бейнелеу тәсілдері арқылы орындалатын өнер жиынтығын айтады. Қазіргі таңда күні бүгінге дейін өзінің ата дәстүрін құрметтеп, өзінің ата кәсібі ретінде қолөнер шеберлері оларды дамыта отырып қайта жаңғырту үстінде.Халық қолөнері түрлеріне әдет – ғұрып жабдықтарымен бірге аң аулауға, мал өсіруге, егіншілікке қажетті құрал – жабдықтар мен қару – жарақтар жасау өнері де кіреді. Киіз үйдің сүйектері, ағаштан дайындалған үй жиһаздары – сандық, жүк аяқ, асадал, кебеже, ағаш кереует, жүннен дайындалған үй бұйымдары: кілем, құрақ құрау, қайыс өру, таспа өру, жүген, ши тоқу, бесік жасау, келі – келсап, күбі, ыдыс – аяқтар қолөнер шеберлері әр түрлі ою – өрнектермен нақыштап безендіре білген. Атадан балаға, ұрпақтан ұрпаққа мирас болып өз сабақтастығын тауып отырған сәндік қолөнерінің бір түрі –ағашты көркем өңдеу. Технология сабағында балаларға қолөнердің әр түрін үйрету барысында жаңалықтар енгізіп, көркемдеу туралы мәліметтер бере отырып, қолөнер түрлерінің қайсысында болсын белгілі бір дәрежеде жергілікті ерекшеліктер де болатындығын атап өткен жөн. Қазақ халқының қолөнері – барынша дамыған, бағалы әрі мол мұра. Оқушылар үшін оның танымдық әрі тәрбиелік мәні зор.

**Қолөнер бұйымдарын жасап үйретуде оқушылардың шеберлігін дамыту**. Еліміз тәуелсіздікке қол жеткізіп, халқымыздың рухани мұрасын зерттеп, зерделеуге көңіл бөлініп, әдет – ғұрыптарымыз, салт – дәстүрлеріміз, ұлттық өнеріміз өз алдына дербес сала ретінде қалыптаса бастағаны баршамызға мәлім. Қай заманда болмасын адамзат баласының алдында тұратын ұлы мақсат – мұраттарының ең бастысы – өз халқының, өз ұлтының тәжірибесін жалғастыратын салауатты, саналы ұрпақ тәрбиелеу. Шығармашылық жұмысымның мақсаты – оқушылардың қолөнер бұйымдарын жасай отырып шеберлігін дамыту және ағаштан әртүрлі бұйымдар жасауды үйрету, үйренгендерін тұрмыста пайдалануға бағыт беру және өнердің мәңгі өшпейтін осы түрінің сыры мен қырын үйрету. Оқушылардың қоғамдағы жаңа өзгерістер мен өз халқының тарихы, дәстүрі мен тіршілік ету, ойлау жүйесі туралы рухани негізін дамыта отырып, білім меңгеруге, еңбек етуге үйрету қажет. Осыған орай қазақ халқының қолөнерін дәріптеу, оған мектеп оқушыларын баулу, шеберлігін дамытудың маңызы ерекше. Халық қолөнері деп халық тұмысында жиі қолданатын өру, тігу, тоқу, мүсіндеу, құрастыру сияқты шығармашылық жиындықтарын айтады. Қолөнер түрлерінің талай ғасырлық тарихы бар. Қазақ халқы өзінің күнкөріс тіршілігіне кажетті үй – жайды салуды, киім – кешекті тігуді, азық – түлікті өндіруді, әсем бұйымдар жасап, сән – салтанатты өз өнерімен жасай білген. Оқушылардың кең көлемде мәдениетін, рухани байлығын дамыта отырып, халқымыздың өнерін бағалай білуге тәрбиелеу. Орта мектептегі оқытудың негізгі міндеттері білім беріп қана қоймай, білім мазмұны арқылы баланың өмірге, еңбекке, адамдарға, айналасындағы ортаға дұрыс қарым – қатынасын қалыптастыру. Технология сабағында ұлттық тәрбие берудің міндеті жан – жақты дамыған жеке тұлғаны қалыптастыру болғандықтан, жаңа технология бойынша әдістемелік жүйенің басты бөлігі ұлттық қолданбалы қолөнерді технология сабағында қолдана білу. Мұны орындау үшін мына ұстанымдар жүзеге асуы тиіс. Оқушыларға технология сабағында ұлттық тәрбие беріп, шығармашылық іс – әректтерді меңгеру керек. Өйткені көркем шығарма-шылық іс – әрекеттердің күнделікті пайдаланып жүрген әдістерінен айырмашылығы бар. Яғни, жаңа жағдайдағы оқыту технологиясы деп отырғанымыз халық мұрасындағы қолданбалы қолөнері арқылы ұлттық тәрбие беру ұстанымының өзара тығыз байланыстылығы. Демек, ұлттық тәрбие беруде бірінші орында оқушы тұрады және оның білім алудағы белсенділігіне басты назар аударылады. Технология сабағында ұлттық тәрбие берудің негізі түрлері – тәрбие берудің дербес және топтау түрлері. Бұл жерде алға қойған мақсат оқушыға деген сенім, ұлттық қолданбалы қолөнерге қызығу мүмкіндіктеріне сүйеніп, ұлттық қадір – қасиет сезімін дамыту. Ал оқытудың фронтальді түрлері көбінесе бағыт беру, талқылау және түзету енгізуге ғана пайдаланылады. Жаңа технологияның мақсаты бойынша технологиялық білімін жетілдіру үшін пайдаланылатын әдістемелік құралдар оқушының танымдылық іс –әректтерін жүргізе алатындай болуы керек. Қазақ халқының қолөнер түрлерін меңгерту процесінде оқушының технологиялық білімін қалыптастыру мақсатында әр түрлі әдіс – тәсілдерді пайдаланамыз. Оқушының шеберлігін қалыптастыру мақсатында халықтың қолөнерін оқытуды ұйымдастыру мұғалімді оқушылардың ақыл – ойы мен практикалық іс – әрекетін белсендіретін және олардың жүзеге асуын қамтамасыздандыратын оқыту формаларына, әдістеріне бағдарлауға; оқушыға қолөнерді үйрету процесінде технологиялық мәдениеттің барлық компоненттерін дамытуға, жұмыс жасауда мақсат қоя білуге, ақпарат алып, оны талдай білуге, жұмыс сапасының өлшемдерін анықтауға, техникалық құжаттарды жасауға қажетті материалдарды, құрал – жабдықтарды сұрыптауға, жоспарды құра білуге, технологиялық тапсырмаларды ұжымдастыруға және орындауға, қолөнер түрлерін жасау процесінде оқушының оған деген қызығушылығын, сұранысын арыттыруға, қолөнер түрлерін меңгеру барысындағы іскерлігі мен дағдысын мақсатты бірізділікте, кезеңдеп қалыптастыруға; мұғалім, оқушылар мен ата – аналардың шығармашылық жұмыс жасауына; мұғалімнің оқу материалдары мен қазақ халқының қолөнер түрлерін оқыту әдістемесін ұдайы жаңартып, жетілдіріп отыруға ықпал етеді. Сонымен, технология пәнінде қолөнерді негізге алып, оқушыларға ұлттық және шығармашылық бағытта тәрбие беру арқылы еліміздің білімді жастарын тәрбиелейміз.

**Қолөнер арқылы технология сабағында оқушылардың іскерлігін қалыптастыру**. Қазіргі кезде заман талабына сай, мектептің, ұстаздардың алдына қойған мақсаты – мектеп қабырғасында тәрбиеленіп келе жатқан жас ұрпақты ұлтымыздың көнеден келе жатқан салт – дәстүрімен таныстыру, еңбекке деген шеберлігі мен икемділігін, өнерге деген сүйіспеншілігін арттыру. Бұл тек ұстаздың ғана емес, сонымен қатар қазақтың көне салт – дәстүрін, әдет – ғұрпын, тұрмыс – тірліктерін, қолөнерін жадымызда ұстау, келешек ұрпаққа үйрету, жөн сілтеу, ата – бабаларымыздың дәстүрін ұмыт қалдырмау – баршамыздың парызымыз. Бүгінгі таңда қолөнерді оқыту үрдісінде көшіріп салу, дайын жобалық нобайлармен жұмыс жасау орын алып келеді. Әрбір оқушының қоршаған ортадан алған әсері, көркем дүниені қабылдауы, жүрегімен сезінуі, түсінуі әр алуан. Сондықтан оқушының жеке – дара қабілетін ескеріп, өз бетімен ізденуге жағдай туғызу керек және өз ойын еркін жеткізіп бейнелеуге, шығармашылық жұмыс жасауға жұмылдыру – біздің басты парызымыз. Осыған орай қазақ қолданбалы қолөнеріндегі кеңінен тараған қолөнер түрлерін оқушыларға еңбек сабағында таныстыру, осы бағытта баули отырып, эстетикалық тәрбие беру, жастарды халық қолөнерінің көп ғасырлық үрдісіне негіздеу қалыптастырылады. Егеменді қазақ мемлекетінің болашақ ұрпақтарының сана – сезімін, ұлттық психологиясын, оны сонау ерте замандағы ата – бабалар салт – дәстүрімен, мәдениетімен сабақтастыра отырып, халықтық қолөнерін сақтап қалуға тәрбиелеу – ұлтжанды ұлағатты ұстаздардың абройлы ісі. Қазақ қолөнерінің тарихы мен теориялық маңызын жете түсінуіміз керек Ұлттық мәдениетке негізделген қазақ мектебінің қайта түлеуі қазіргі таңдағы көкейтесті мәселе болып отыр. Өйткені оқушылардың көркемдік білім алуын арттыру және рухани деңгейін дамыту, шығармашылыққа тәрбиелеу – қазіргі білім беруде көзделіп отырған мәселе. Осы тұрғыдан келгенде оқушылардың жұмыс істеу әдет – дағдыларын көркем шығармашылық іскерлікпен жалғастырып дамыту мәселесі қарастырылды. Оқушыларды әсемдікті сезініп, түсініп, қадірлей білуге баулу эстетикалық тәрбие беру арқылы іске асырылады.

Бұл міндет – адам өзі ынта қойған еңбекпен шұғылданып, оның бейімділігі мен мүдесіне сай келетін және адамгершілік қанағат беретін іспен шұғылданған жағдайда ғана жүзеге асырылады. Сондықтан да бұл міндеттерді шешу еңбекті дұрыс таңдап алумен аса тығыз байланысты. Технология сабағы – мектеп оқушыларын рухани байытып, дүниетанымын қалыптастыратын пәндердің бірі. Технология пәнінде ұлттық қолөнерді, тәрбиені үйрету арқылы мынадай дағдыларды немесе іскерлікті қалыптастырамыз:

 \* Еңбекқорлық;

 \* Ұлтжандылық;

 \* Рухани мәдениет;

 \* Іскерлік;

 \* Шыдамдылық;

\* Ізденімпаздылық.

Оқушыларды еңбек қызметіне іс жүзінде даярлау міндетінің де маңызы бұдан кем емес, өйткені адам белгілі бір еңбек ете алмайды, әрі бұдан басқа еңбек үрдісінде ғана, оқушыларды мектептегі сарамандық еңбек қызметіне тарту жолымен еңбекке қатынастық негізін қалауға болады. Халық қолөнерінің бай мұраларын жинап, сұрыптай отырып, заманымызға сай лайықты сапа, түр беру әдісімен оларды ілгері дамыта беруіміз керек. Халық өнерін оқып, оны өмірмен ұштастыра білген адамның жан дүниесі кеңейеді, ой алғырлығы артады, шеберлігі кемелденеді. Ол адамның мәдени, рухани және шығармашылық дәрежелерінің көрсеткіші ретінде адамның күш – қуатының даму үрдісін іске асырады, кісіні сауаттылыққа жетелейді. Оқушы өзін қоршаған ортаның дүниенің салт – дәстүріміздің, қолөнеріміздің адам айтқысыз қымбат, замандар бойы тарих жасап қалдырған асыл мұра екендігін жете түсінуі керек. Технология пәнінде ұлттық қолөнерді, тәрбиені үйрету арқылы игі қасиеттерді қалыптастыруға болады. Ұстаздық қызметтегі басты мақсатым – халқымыздың қолөнерінен туған асыл мұраларын әр оқушыға саналы түрде жеткізу, оның сырын ұқтыру, түсіндіру, терең зерттеу, заман талабына сай көркем шығармашылықты дамыту. Бәсекеге қабілетті ұлттық құндылықтарды меңгерген құзыретті тұлға қалыптастыру. Технология сабағында іс жүзінде жұмыс нақты жүргізілгендіктен, оны меңгеру үшін ерінбей еңбек ететіндей төзімді және жинақы болу керек. Бұл іске барлық оқушылардың шамасы жете бермейді. Сондықтан оқушының қызығушылығын арттырып, сабақты түрлендіріп өткізуге тырысамын. Ең басты мақсат – ұлдардың сабақтан шет қалмауы, берілген тапсырманы орындауын қадағалаймын. Технология пәнінде ер балалардың іске икемділігін, жинақы, әрі тиянақты болып, өз ойын дәл, дәйекті етіп, айқын көрсетуін талап етемін.

**Қолөнер бұйымдарын жасауда ағаш өңдеу технологиясын дамыту.** Қазақ халқының өмірінде ежелден бері ағаштан жасалатын үй бұйымдарының алатын орны үлкен. Ағаш өңдеуді кәсіп еткен шеберлерді халық оларды өндірістік бұйымдарына қарай «үйші», «ерші», «арбашы», «ұста» деп атаған. Ал бұл шебердің әр қайсысы өзінің негізгі кәсібінен басқа да уақ – түйек бұйымдар түрлерін жасай білген. Әсіресе, ұста аталған шеберлер үй бұйымдарының көптеген түрлерін жасаумен бірге әр түрлі металл және сүйек өңдеу ісімен де айналысқан.қазақ арасындағы ағаш ұсталары бұлардан басқа да көптеген құрал - сайман, әр түрлі жабдықтар және үлкенді – кішілі үй жиһаздарын жасаған. Қазақтың ағаш өңдеу кәсібінің ішіндегі ең күрделісі де, көшпелі халыққа ең қажеттісі де киіз үй сүйегін жасайтын үйшілер екені даусыз. Киіз үй сүйегінің әр түрлі әлеуметтік ерекшеліктерін былай қойғанда, оның жергілікті ерекшеліктері болған. Ағаш өңдеу кәсібіндегі ең күрделісі ол киіз үйдің сүйегін жасау. Қолөнер түрлерінің қайсысында болсын, белгілі бір дәрежеде жергілікті ерекшеліктердің орын алғандығы анық. Мұндай ерекшеліктердің ең алдымен халқымыздың көрші елдермен эконмикалық байланысына, мәдениет саласындағы бір –біріне тигізетін игі әсеріне, ертеден қалыптасқан өнер дәстүріне және жергілікті жерлерде жиі кездесетін шикізат түрлеріне де тікелей байланысты болды. Ершілер өнерінде де жергілікті өзгешеліктер бар. Ол ерекшеліктер Қазақстанның әр өңіріне тән ер түрлерінің жасалу тәсіліне, сыртқы кескіне, қандай ағаш түрлерінен жасалатындығына және көркемдеп өңдеуіне байланысты. Қазақстанның оңтүстігінде негізінен құранды ер, батысында қозы құйрық ер, солтүстігінде, орталығында, шығысы мен оңтүстік шығысында қазақ ерінің көптеген түрлері жасалған. Ердің қазақы ер, қоқан ері, құранды ер, жас балаға арналған ашамай, қазықбас ер, орыс ері және сол сияқты тағы да көптеген түрлері бар. Қазір ағаш ұқсату шеберлігімен шұғылданатын мамандықтардың түрлері көп. Әдетте қазақ халқы ағаш ұқсатумен айналысатындарды үйші, оймашы, балташы, тоқушы деп шартты түрде төртке бөлген. Үйші деп негізінен киіз үйдің сүйегін, кереге, уық, шаңырақ жасайтын қолөнершілерді атаса, міндетті түрде бетіне өрнек салатын жастық ағаш, кебеже тәрізді үй іші мүлкі мен аяқ табақ оятын іскерлерді оймашы деп таныған. Ағаш құраумен, қайық, арба, шана жасаумен кәсіпетушілерді балташы десе, балық ұстау үшін түрлі шаруа қажетін өтеу мақсатымен себет, мынта, шарбақ өрушілерді тоқушы деп атаған. Алайда бұл бөліністің тиянақты шегі жоқ, себебі өмірде балташы үйшілікпен, ал үйші тоқумен немесе тоқушы оймашылықпен қатар айналыса берген. Сондықтан ежелгі ұғымда ағаш ұстау ісімен шұғылданатын шеберлерді ұста деп атаған, ал ұсталар айналысатын кәсібінің басты ерекшеліктеріне орай темір ұстасы, ағаш ұстасы болып бөлінген. Бұл бөлініске қарамастан нағыз ұста ұсталық өнердің жоғарыда аталған екі түрін де жете меңгерген. Сондықтан он саусағынан өнер тамған шеберді ғана халық ұстасы деп таныған. Атап айтқанда қас шебердің қолынан шыққан заттарды ырым етіп іліп қою бүгінге дейін сақталған.

**Қорытынды**

Қорыта келгенде, оқушының мектептегі алғашқы күнен бастап өнерді практикалық, эстетикалық қабылдау іс – әрекеттері бірізділікпен жүйелі ұйымдастырылуы қажет. Елбасының халыққа жолдауында айтылғандай, дамыған елдер қатарына талпыну кезеңі барысында оқушылардың танымын ұлғайтып, жан – жақты іскер азамат етіп шығаруда технология пәнінің орны ерекше деуге болады. Қолөнер ұрпақ үшін бүгін де ертең де керек. Технология пәнінде оқушылар кейде бірлесіп топтық, жұптық кейде жеке – жеке жұмыс істейді. Еңбек әрекетінің бұлайша ұйымдастырылуы оқушыларды өзіне берік сеніммен, жауапкершілік, шығармашылық қызығушылығын дамытып қана қоймайды, өзара достық қарым – қатынасты, ұжымдық ортақ еңбек арқылы ұйымшылдыққа, тәртіптілікке баулиды. Өз қолынан шыққан бұйымға деген қызығушылығы артып, эстетикалық талғамы оянады. Өз ісіне мақтанады, сенімділік туады, іске деген құлшыныс болады. Осындай істер нәтижесінде. - оқушылардың қолөнерге деген қызығушылығы пайда болады; - өз қиялы, өзіндік пікірі, өз көқарасы қалыптасады; - ең соңында кәсіби шеберлігі өседі; - қиындықтарды шеше алатындай қабілет қалыптасады. «Өнер көзі халықта» , «Халықсыз өнер, өнерсіз халық жоқ» , оны оқушыларға үйретіп, іске асыру біздің парызымыз. Бұл болашақ оқушыны өмірге бейімдеп, кәсіптік мамандық меңгерудің алғы бастамасы деп білемін.

**Пайдаланылған әдебиеттер:**

1. Арғынбаев Х. Қазақ халықының қолөнері. Алматы. 1987. 128 – бет.

2. Мектептегі технология № 4. 2012 ж. 4 – бет.

3. Қасиманов С. Қазақ халқының қолөнері. Алматы . 1996 ж.

 4. Мектептегі технология. № 8. 2012 ж. 6 – бет.

5. Мектептегі технология. № 12. 2010 ж. 30 – бет.